出石壁
作者：周紫芝
朝代：宋

paragraphs: 倚空山嶄巖，平地石齟齬。
脩途繞危磴，千里無寸土。
山高不見日，霧重自成雨。
入壁天始明，出壁日過午。
青蒼斷崖谷，開豁見天宇。
稻田棋局方，梯山種禾黍。
道傍兩三家，稍稍聞笑語。
始知在人寰，邂逅得徒旅。
倦僕饑欲啼，遊子歡自許。
攜孥老一廛，白髪無處所。
何當把春犁，望月耕隴畝。
閉門了殘年，危磴不復取。